49. schôdza NR SR - 11.deň - B. popoludní
Dátum: 2026-04-29
Poslanec: Plaváková, Lucia (PS)
Druh vystúpenia: Vystúpenie v rozprave

K tomuto návrhu zákona chcem v prvom rade povedať, že podporujeme teda prvý bod tejto novely, ktorý sa týka navýšenia zákonnej domnienky výšky príjmu rodiča v prípade, ak si rodič neplní povinnosť preukázať na súde svoje majetkové pomery pre určenie výživného, lebo áno, môže to byť motivačné k tomu, aby teda naozaj preukazovali tie majetkové pomery a nespoliehali sa na to, že im to vyjde menej, keď to nechajú na tú zákonnú domnienku. My sme s pani Slaným Puškárovou debatovali o tom spornom ustanovení. Ja som naňho upozornila teda aj verejne, aj mediálne, pretože je naozaj z môjho pohľadu veľmi škodlivé. Aj ja verím, že pani poslankyňa Puškárová to predkladala v dobrej viere a že aj platí prísľub, že by mala táto časť z toho návrhu zákona aj vypadnúť. Ale skúsim teda v skratke pomenovať, keď už tu máme rozpravu, že v čom je problém. Lebo, ako bolo uvedené, jedna zo zmien, ktorú prináša tento návrh zákona, je umožnenie určenia otcovstva pri anonymných pôrodoch a deťoch z hniezd záchrany. Len takáto zmena by totálne nabúrala celý tento inštitút, ktorý zachraňuje životy detí aj na Slovensku. Doposiaľ v hniezdach záchrany zachránili okolo 90 detí a čo sa týka tých utajených, tak je ich približne 30 až 40 ročne. A faktom je, že túto možnosť využívajú ženy naozaj v tých najzložitejších životných situáciách, v ktorých sa nikto nechce ocitnúť, ale teda niektoré ženy sa v nich ocitajú. A je dobré, že majú túto možnosť, lebo podstatou anonymného pôrodu a hniezd záchrany je umožniť dieťaťu plnohodnotný a bezpečný život a zachovanie plnej anonymity ženy, ktorá dieťa porodila. A ak by do tohto procesu mohol vstupovať ktokoľvek ďalší, tak ten prvok anonymity ženy by sa úplne vytratil a v podstate by zostala úplne nezmyselná tá možnosť rozhodnúť sa pre anonymný pôrod, lebo už by anonimita, teda tá možnosť, by sa fakticky vytratila. A pritom tieto možnosti pomáhajú ženám, ktoré sa o dieťa nevedia alebo nechcú postarať z rôznych dôvodov. Ako som povedala, väčšinou je to vo veľmi zložitých životných situáciách, ale zároveň chcú dať dieťaťu možnosť žiť plnohodnotný život a slúžia aj ako prevencia tragických prípadov usmrtenia novorodencov. Dokonca sú aj štatistiky, že potom, ako boli zavedené tieto inštitúty, tak došlo k zníženiu počtu takýchto prípadov. A ja nepopieram, že ide o zložitú otázku aj právnu a kde sa stretávajú práva žien, práva dieťaťa poznať svojich rodičov, ale aj práva na život. No ale v tomto prípade som presvedčená o tom, a na tom sa zhoduje aj odborná obec, že musí prevážiť právo na život a najlepší záujem dieťaťa nad možnosťou poznať biologického rodiča, lebo ak sa dieťa nenarodí, tak táto možnosť, ako si viete predstaviť, je úplne zbytočná, pretože ono nebude existovať. A táto časť novely teda by mohla ohroziť ťažko vybojované a ustálené spôsoby záchrany detí, ktorými sú práve tieto utajené pôrody a hniezda záchrany. Tieto prípady sa týkajú aj napríklad žien v násilných partnerských vzťahoch. A v prípade, ak ide o tehotenstvo, ktoré vzišlo z násilia a žena sa rozhodne práve pre anonymný pôrod, robí tak preto, aby tomu dieťaťu zabezpečila možnosť žiť a možno žiť naplnený, láskyplný a bezpečný život. V prípade, ak by vedela, že skončí v starostlivosti násilného človeka, že sa rozhodne pre anonymný pôrod, sa znižuje. Záverom by som chcela, nebudem hovoriť dlho, že som presvedčená, že teda nebolo úmyslom pani poslankyne Puškárovej nejakým spôsobom ohroziť utajené pôrody alebo hniezda záchrany, ktoré deťom zachraňujú životy, a že teda dospejeme spoločne ku konsenzu, že táto časť úpravy bude vynechaná prostredníctvom asi pozmeňujúceho návrhu pred ďalšou schôdzou. Ďakujem veľmi pekne. Ďakujem.